Onkoserkiasis

Onkoserkiasis, juga dikenali sebagai buta sungai dan penyakit Robles, merupakan penyakit yang disebabkan oleh jangkitan cacing parasit Onchocerca volvulus. Simptom termasuk gatal yang teruk, benjolan di bawah kulit, dan buta. Penyakit ini merupakan punca kebutaan disebabkan oleh jangkitan yang kedua biasa selepas trakoma.

 Punca dan Diagnosis 
Cacing parasit ini disebarkan melalui gigitan lalat hitam jenis Simulium. Lazimnya, banyak gigitan diperlukan sebelum jangkitan berlaku. Lalat ini hidup berhampiran dengan sungai, dan oleh itu penyakit ini dinamakan "buta sungai". Sebaik sahaja memasuki badan manusia, cacing menghasilkan larva yang bergerak keluar ke kulit. Di sini ia dapat menjangkiti lalat hitam lain yang menggigit orang tersebut. Terdapat beberapa cara untuk mendiagnos, termasuk memasukkan biopsi kulit ke dalam larutan bergaram biasa dan menunggu larva keluar, mencari larva di dalam mata, dan mencari cacing dewasa di dalam benjol di bawah kulit.

 Pencegahan dan Rawatan 
Tiada vaksin untuk penyakit ini. Pencegahan adalah dengan mengelak daripada digigit lalat. Ini mungkin termasuk penggunaan penghalau serangga dan pakaian yang betul. Usaha lain termasuk mengurangkan populasi lalat dengan menyembur racun serangga. Usaha membasmi penyakit ini dengan merawat keseluruhan kumpulan individu dua kali setahun sedang berjalan di beberapa kawasan di dunia. Rawatan mereka yang dijangkiti adalah dengan ubat ivermectin setiap enam hingga dua belas bulan. Rawatan ini membunuh larva tetapi tidak cacing dewasa. Ubat doksisiklin, yang membunuh bakteria endosimbion yang dipanggil Wolbachia, nampaknya melemahkan cacing dan disyorkan oleh beberapa pihak juga. Mengeluarkan benjol di bawah kulit melalui pembedahan juga boleh dilakukan.

 Epidemiologi dan Sejarah 
Kira-kira 17 hingga 26 juta orang dijangkiti penyakit buta sungai ini, dengan kira-kira 0.8 juta orang mengalami beberapa tahap hilang penglihatan. Kebanyakan jangkitan berlaku di negara Afrika selatan Sahara, namun begitu kes jangkitan juga ada dilaporkan di Yaman dan kawasan terpencil Amerika Tengah dan Amerika Selatan. Pada tahun 1915, pakar perubatan Rodolfo Robles menjadi orang pertama yang mengaitkan cacing ini dengan penyakit mata. Ia disenaraikan oleh Pertubuhan Kesihatan Sedunia sebagai penyakit tropika yang terabai.

Rujukan

Kategori:Penyakit dan gangguan
Kategori:WPPER